Predkladacia správa
	Podnet
Podľa § 70 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky podpredseda Národnej rady Slovenskej republiky požiadal vládu Slovenskej republiky o zaujatie stanoviska k návrhu skupiny poslancov Národnej rady Slovenskej republiky Pál Farkaša, Pavla Minárika, Karola Fajnora, Igora Šulaja, Jozefa Hurbana, Evy Antošovej, Vladimíra Horáka, Pavla Kuljačeka, Pál Keszegha a Jána Dlhopolčeka na vydanie zákona, ktorým sa mení a dopĺňa zákon Národnej rady Slovenskej republiky č. 39/1993 Z. z. o Najvyššom kontrolnom úrade Slovenskej republiky v znení neskorších predpisov (tlač 1532).
Na rokovanie vlády Slovenskej republiky materiál predkladá z hľadiska vecnej príslušnosti predseda Najvyššieho kontrolného úradu.
	
Stručný obsah
Predložený návrh vychádza z novelizovaného článku č. 60 Ústavy Slovenskej republiky, ktorý rieši rozšírenie kontrolnej pôsobnosti aj na verejné prostriedky doteraz vyňaté z pôsobnosti Najvyššieho kontrolného úradu Slovenskej republiky (ďalej len úrad“). Ide najmä o rozšírenie kontrolnej pôsobnosti v oblasti územnej samosprávy, v oblasti hospodárenia právnických osôb s majetkovou účasťou štátu, právnických osôb s majetkovou účasťou verejnoprávnych inštitúcií, právnických osôb s majetkovou účasťou Fondu národného majetku Slovenskej republiky, v oblasti hospodárenia všetkých subjektov, ktoré nadobúdajú prostriedky z rozvojových programov alebo iných obdobných zdrojov zo zahraničia a v oblasti hospodárenia právnických osôb vykonávajúcich činnosti vo verejnom záujme.   
	
	Stanovisko Najvyššieho kontrolného úradu Slovenskej republiky
	Prijatím predloženého návrhu zákona sa vytvoria účinné mechanizmy a podmienky pre výkon kontrolnej činnosti úradu v oblasti financovania a kontroly verejných financií v celom rozsahu. Na samosprávne orgány bol prenesený značný objem finančných prostriedkov a prijatím návrhu zákona sa zabezpečí účinnejšia kontrola ich použitia.              Úrad s predloženým návrhom súhlasí.

	Záver:	
	Vzhľadom na uvedené Najvyšší kontrolný úrad Slovenskej republiky odporúča vláde Slovenskej republiky súhlasiť s predloženým poslaneckým návrhom zákona, ktorým sa mení a dopĺňa zákon Národnej rady Slovenskej republiky č. 39/1993 Z.z. o Najvyššom kontrolnom úrade Slovenskej republiky v znení neskorších predpisov.